Dette fikk alarmen til å gå. Politiet henla saken etter én dag.
Fryktet noen hadde skumle planer. – Jeg antar de ville skjule lovbrudd. I romjulen oppdaget ansatte på Voss stasjon at noen hadde dekket tre overvåkingskameraer med rødmaling. – De var blitt sprayet ned, sier Tommy Tryti, Bane NORs driftssjef for stasjonen. Kameraene dekker sykkelparkeringen på stasjonen. Tryti og kollegaene fryktet gjerningspersonene forberedte tyverier. – Jeg antar årsaken var at en ville skjule lovbrudd, sier han. – Til fare for togreisende Bane NOR meldte saken til politiet. Det gjorde de også med en annen hendelse på Voss stasjon mot slutten av fjoråret. Den gangen gjaldt det «uvettig kjøring» fra ungdommer med firhjulinger.  Den «forårsaker fare for togreisende og andre som skal til og fra stasjonen. Ifølge Vy har det vært flere tilfeller av nestenulykker», skrev de i anmeldelsen. – De kjørte nær gående, på en lite ønsket måte, sier Tryti. – Kan ha skjedd ting Kamerasprayingen skal ha skjedd rundt 19. desember, men ble ikke oppdaget av Bane NOR før opptakene fra den dagen var slettet.  Opptakene lagres i syv dager. Tryti forklarer at de ikke sjekkes rutinemessig, kun ved behov. – Det gikk noen dager der det teoretisk sett kan ha blitt stjålet sykler eller skjedd andre ting. Men meg bekjent er det ikke meldt om noen tyverier til oss, sier Tryti. Da man oppdaget sprayingen, ble kuplene rundt kameraene raskt skiftet, ifølge driftssjefen. Han sier de nå har bedt vekterne følge ekstra godt med på dem, for at eventuelt nytt hærverk skal oppdages tidligere. Tryti er driftssjef for stasjonene på strekningen Voss–Vikersund og Flåmsbanen. Han sier det jevnt over er lite trøbbel på stasjonene, men at det skjer ting innimellom. Henlagt etter én dag I anmeldelsene fra Voss skrev Bane NOR at «det er viktig for oss at publikum opplever trygghet på våre stasjoner». Begge sakene ble imidlertid raskt henlagt av politiet – kamerasprayingen allerede dagen etter at Bane NOR anmeldte. – Det er vel sånn det er noen ganger, med kapasiteten til politiet. Men det er dumt at det blir henlagt, selvsagt. Særlig når det gjelder villmannskjøringen, som kan være farlig for andre, er det veldig dumt at de ikke får tatt tak i det, sier driftssjefen. Politiet gjorde ingenting Kamerasprayingen ble anmeldt først i februar. Den ble henlagt «fordi politiet ikke har tilstrekkelige opplysninger til å identifisere gjerningspersonen(e)».  Villmannskjøringen på grunn av «manglende behandlingskapasitet», skrev de til Bane NOR. BT har spurt påtaleleder Gunnar Fløystad i Vest politidistrikt om hva som ble gjort for å oppklare sakene. Svaret er ingenting. – Det er ikke foretatt etterforskningsskritt, fordi det foreligger lite konkret informasjon å etterforske mot. Det er lite sannsynlig at en etterforskning ville brakt klarhet i sakene uten at det ble brukt uforholdsmessig store ressurser, skriver han i en e-post. I villmannskjøringssaken skal politiet på Voss patruljere og jobbe forebyggende, ifølge påtalelederen. Fløystad peker på at politiet i anmeldelsene ikke fikk oppgitt tidspunkt for hendelsene eller andre faktaopplysninger. Dermed var sjansene små for oppklaring uten å «bruke uforholdsmessig mye ressurser». – Begrensede ressurser Politiets oppklaringsprosent har sunket de siste årene. Også i Vest politidistrikt, som har måttet kutte, grunnet stram økonomi. – Det er nødvendig for politiet å bruke de begrensede ressurser vi har på mer alvorlige saker, eller saker som det er større mulighet for å oppklare, skriver Fløystad. – Må vi som samfunn nå bare akseptere at denne typen kriminalitet ikke straffeforfølges? At det er fritt frem for å gjøre slikt, uten konsekvenser? – Slike saker etterforskes også, men da vil politiet være avhengig av at det foreligger mer konkret informasjon om tid og sted og annen informasjon som gir grunnlag for å etterforske sakene, svarer påtalelederen.
Ansatte på Voss stasjon oppdaget at overvåkingskameraer var dekket med spray. De fryktet at noen forberedte tyverier. Bane NOR frykter for sikkerheten til togpassasjerene etter flere tilfeller av nestenulykker grunnet uvettig kjøring av ungdommer med firhjulinger.   Begge hendelsene ble anmeldt til politiet, men sakene ble raskt henlagt.  Påtaleleder Gunnar Fløystad i Vest politidistrikt sier politiet ikke har nok ressurser til å etterforske mindre alvorlige saker med begrenset informasjon.